แพทย์ผู้เชี่ยวชาญโรคติดเชื้อศิริราช ชี้ภาวะลิ่มเลือดไม่ใช่ผลข้างเคียงของวัคซีนใดๆ ที่เคยมีในโลก คาดเหตุที่เกิดในยุโรปไม่เกี่ยวกับวัคซีนแอสตราเซเนกา แต่เห็นด้วยชะลอการฉีดออกไปก่อน
ศาสตราจารย์แพทย์หญิงคุณกัญญา โชคไพบูลย์กิจ แพทย์ผู้เชี่ยวชาญศูนย์เด็ก (โรคติดเชื้อ) โรงพยาบาลศิริราชปิยมหาราชการุณย์ กล่าวว่า นักวิชาการเห็นตรงกันว่าภาวะลิ่มเลือดไม่ใช่ผลข้างเคียงของวัคซีนใดๆ ที่เคยมีในโลกนี้ ซึ่งประเด็นที่เกิดขึ้นในยุโรปจึงไม่น่าจะเกี่ยวกับวัคซีนโควิด-19 ของบริษัท แอสตราเซเนกา แต่ไม่อยากพูดจนกว่าจะมีผลสอบสวนออกมา สำหรับการที่ไทยชะลอการฉีดวัควีนครั้งนี้ไม่ใช่เรื่องแปลก เพราะประวัติทั่วโลกเคยมีการหยุดการฉีดวัคซีนเช่นนี้มาหลายครั้งแล้ว และทุกครั้งหลังสอบสวนก็ไม่เคยเจอว่าเหตุรุนแรงที่เกิดขึ้นเกี่ยวข้องกับวัคซีน แต่อย่างไรก็ตามทุกอาการที่เกิดหลังการฉีดวัคซีนก็จำเป็นจะต้องมีการสอบสวน         ด้าน ศ.เกียรติคุณ พญ.สมศรี เผ่าสวัสดิ์ นายกแพทยสภา กล่าวว่า เห็นด้วยที่กระทรวงสาธารณสุขชะลอการฉีดวัคซีนวิด-19 ของบริษัท แอสตราเซเนกา ออกไปจนกว่าจะได้ข้อมูลยืนยันชัด เพราะสภานการณ์ในประเทศไทยก็ไม่ได้รุนแรงถึงขั้นรอไม่ได้ ส่วนตัวอายุ 81 ปี ไม่ได้กลัวการฉ๊ดวัคซีนแอสตราเซเนกา วันนี้ก็เตรียมตัวมาฉีดถ้าให้ตัวเองฉีดวันนี้ก็พร้อม แต่เพื่อไม่ให้สับสน กังวลกับข้อมูล การรอให้ข้อมูลชัดก่อนค่อยฉีดให้ประชาชนก็นับว่าดีกว่า